ኢህአዴግ ለውጡን የሚመጥን የአደረጃጀት ስርዓት ለመፍጠር እየሰራሁ ነው አለ
ኢህአዴግ ለውጡን የሚመጥን የአደረጃጀት ስርዓት ለመፍጠር እየሰራ መሆኑን ገለጸ።የኢህአዴግ ምክር ቤት ጽ/ቤት በአገሪቷ እየተካሄደ ያለውን ለውጥ የሚመጥን የአደረጃጀት ስርዓት ለመፍጠር፤ የአባላቱንና የአመራሩን መረጃ ስርዓት በኢንፎርሜሽን ቴክኖሎጂ (ዲጅታላይዜሽን) የተደገፈ ለማድረግ የሚያስችል ስልጠና በአዳማ ከተማ እየሰጠ ነው።በአዳማ ከተማ አጋር ድርጅቶችን ጨምሮ የብሄራዊ ድርጅት ከፍተኛ አመራሮች፣ የሁለቱ ከተማ አስተዳደርና የፌዴራል ተቋማት ከፍተኛ አመራሮች የተሳተፉበት በዘመናዊ የመረጃ አያያዝና አጠቃላይ የድርጅቱ አደረጃጀትን በተመለከት ስልጠና በመሰጠት ላይ ነው፡፡በስልጠናው ላይ በኢህአዴግ ም/ቤት ጽ/ቤት የአደረጃጀት ዘርፍ ኃላፊ አቶ ተፈራ ደርበው እንደተናገሩት፤ የኢህአዴግ ምክር ቤት በአገሪቱ የተጀመረውን ለውጥ መሰረት በማድረግና ለውጡ ከኢህአዴግ ውስጥ መጀመር አለበት በሚል መነሻ የነበሩ ችግሮችን በማረም ለውጡን የሚመጥን የአደረጃጀት ሪፎርም አካሂዷል፡፡ኢህአዴግ የተፈጠሩ ችግሮችን ቀድሞ የማረም ችግር እንደነበረ የገለጹት አቶ ተፈራ በጉባኤ በተቀመጠውና ለውጡ መመራት ባለበት መሰረታዊ አቅጣጭ መሰረት ምክር ቤት ጽ/ቤቱ ስራዎችን እየከወነ መሆኑን ተናግረዋል፡፡ኢህአዴግ ከዚህ በኋላ በተቀናጀና ዘመናዊ በሆነ የመረጃ ቋት ስርዓት እየታገዘ፤ የድርጅት አባላቶችንም ሆነ የአመራር አጠቃላይ ሁኔታን ጥርት ባለ መረጃ አውቆ መንቀሰቀስ የሚያስችል ስርዓት መፈጠሩን ተናግረዋል፡፡በቀጣይ ወራትም እስከ ታች ድረስ የላቀ ድርጅታዊ ብቃት ያለው ጠንካራ የድርጅት መዋቅር መፍጠር ላይ ርብርብ እንደሚደረግ አስታውቀዋል፡፡